
Vélemények az iskola-előkészítő bevezetésének lehetőségéről Magyarországon

Az óvodából az iskolába lépés zökkenőmentessége és az iskolaérettség elérése egyre nagyobb kihívást jelent a 6 éves korú gyermekeknek számára, amelyet az első osztályt ismétlő gyermekek arányának növekedése is jelez (KSH, 2022). Kétségtelen tehát, hogy az óvoda-iskola átmenetet elősegítő munkákra szükség van. A szakirodalmi áttekintésem során az óvoda-iskola átmenet nehézségéről készült kutatások tükrében (Illés és Kende, 2007; Svraka, 2019; Böddi, 2019; Kálmán és Tóth, 2021) releváns opcióként merül fel az előkészítő évfolyam, azonban annak hatékonyságáról kevés hazai vizsgálat történt. Az átmenetben közvetlenül érintettek véleményének feltárása pedig ezidáig nem történt meg.
Az iskola-előkészítő osztály bevezetésére való törekvés Magyarországon a 2018-as Nemzeti alaptanterv tervezetében jelent meg, azonban megosztó volta miatt nem került bevezetésre a javaslat. Dolgozatom célja, hogy feltárja a szülők, óvodapedagógusok és tanítók véleményét az óvoda-iskola átmenet rendszeréről és az iskola-előkészítő osztály bevezetésének lehetőségéről.
A vizsgálathoz szükséges adatgyűjtést saját fejlesztésű kérdőívekkel végeztem a szülők (N=63), az óvodapedagógusok (N=44) és a tanítók (N=32) körében. A szülők kérdőíve 28, az óvodapedagógusoké és a tanítóké 30 tételt tartalmazott, részben azonos itemekkel. A tételek jelentős része zárt, emellett közel harmada nyílt végű volt. A kitöltők demográfiai összetétele heterogén volt.
Az eredmények szerint a szülők 58,9%-a, az óvodapedagógusok 78%-a és a tanítók 80%-a szerint a gyermekeknek nehézséget okoz iskolakezdés. Nem elégedettek az átmenet gyakorlatával, és rendszerszintű változást szorgalmaznak mind a beiskolázási törvény, mind az óvoda-iskola átmenet kialakításának rendszerében. A szülők 88,9%-a, az óvodapedagógusok 95%-a, valamint a tanítók 100%-a indokoltnak tartaná, hogy az Oktatási Hivatal közreműködése nélkül is dönthessenek a gyermek óvodában maradásáról. Az átmenet megsegítésének érdekében a szülők 84,1%-a, az óvodapedagógusok 66,7%-a és a tanítók 68,3%-a támogatná az iskola-előkészítő osztály bevezetését. Visszajelzéseik alapján hatékony lenne az átmenet enyhítése és a korai életszakaszban fejlődő készségek erősítése szempontjából. A hátrányos helyzetű, vagy egyéb okok miatt eltérő ütemben fejlődő gyermekeknek is további lehetőséget teremthetne a zökkenőmentes iskolába lépésére, amely növelné az oktatási méltányosságot és a rezilienciat.



